Aarhus: Árós? Arus? Arusia? Aarhuus? Århus? Aarhus?

Hvilken stavemåde er den rigtige? Tjah, det må læseren afgøre med sig selv. Nogle vil måske mene, at der blot er tale om små detaljer hvorvidt én stavemåde benyttes fremfor en anden, men de tager fejl.

Da byrådet i Aarhus besluttede at skifte Å ud med Aa - således at byens navn fra 1. januar 2011 skulle staves Aarhus i stedet for Århus - var det svært at overhøre den støj, som beslutningen medførte. Der blev argumenteret. Der blev skældt ud. Der blev hånet.

Deltagerne i Moesgårds vikingetræk er formentlig enige om, at den rigtige stavemåde er den første, nemlig Árós. Og det er nok meget heldigt. For med den uenighed som en stavemåde kan føre til, er det nok ikke så smart, hvis de uenige har al for let adgang til våben som sværd, økser og knive.

Og våben det har vikingerne på Moesgård, der i antal er over 1.000, fordelt på 15-16 lande, blandt andet fra så fjerne egne som Australien og Mexico.

Traditionen tro blev der slået igennem, da slaget ved Moesgård lørdag stod. Og som de andre år lignede sletten ved Moesgård en slagmark med talrige faldne krigere, da kampene ebbede ud.

Men i modsætning til slagene for 1.000 siden, hvor rigtige vikinger kæmpede for alvor, kunne de slagne rejse sig, forlade slagmarken og vende tilbage til dagligdagen i den hyggelige vikingelejr.